กองอสังหาฯโลตัสพร้อมลุย
ขายปลายก.พ.-1.7หมื่นล้านบาท คาดได้ผลตอบแทนสูงเกิน7-8%
10 ก.พ. 2555

ขายปลายก.พ.-1.7หมื่นล้านบาท คาดได้ผลตอบแทนสูงเกิน7-8%
“เทสโก้ โลตัส” เดินหน้ากองทุนอสังหาริมทรัพย์ จ่อขายปลาย ก.พ. 1.7 หมื่นล้านบาท ลงทุนศูนย์การค้า 17 แห่ง ปันผลเกิน 7-8%
นายสมพงษ์ รุ่งนิรัติศัย ผู้อำนวยการฝ่ายอสังหาริมทรัพย์ บริษัท เอก-ชัย ดีสทริบิวชั่น ซิสเท็ม หรือ เทสโก้ โลตัสแถลงว่า จะเสนอขายหน่วยลงทุนของกองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) ต่อประชาชนทั่วไปครั้งแรก (ไอพีโอ) มูลค่าประมาณ 1.7 หมื่นล้านบาท ประมาณปลายเดือน ก.พ.นี้ นับเป็นการระดมทุนครั้งแรกที่ใหญ่ที่สุดของกองทุนรวมอสังหาริมทรัพย์ในประเทศ
ทั้งนี้ กองทุนจะลงทุนในศูนย์การค้าไฮเปอร์มาร์เก็ตของเทสโก้ โลตัส ทั้งใน กทม. และต่างจังหวัด รวม 17 แห่ง ซึ่งเป็นสาขาที่สร้างรายได้ดีต่อเนื่องในช่วง 3 ปีย้อนหลัง และมีอัตราผู้เช่าพื้นที่สูงกว่า 95% และหลังจากขายให้กองทุนแล้ว เทสโก้ โลตัส ยังเป็นผู้เช่าหลัก เป็นผู้บริหารอสังหาริมทรัพย์ในศูนย์การค้า
นายสมพงษ์ กล่าวว่า เงินที่ได้จากการระดมทุนในครั้งนี้จะนำไปปรับปรุงสาขาและขยายพื้นที่ศูนย์การค้าเพื่อปรับโฉมให้เป็นพลัส มอลล์ ซึ่งจะทำให้รายได้ค่าเช่าเพิ่มขึ้นและสามารถมาขายสินทรัพย์ให้แก่กองทุนเพื่อสร้างรายได้เพิ่มในอนาคต
สำหรับ 17 สาขาที่กองทุนเข้าลงทุนเป็นพลัส มอลล์ ซึ่งมีพื้นที่ 2 แสน ตร.ม.ขึ้นไป จำนวน 2 สาขา คือ ศรีนครินทร์ และอมตะ อีก 15 สาขา ได้แก่ สาขาประชาชื่นและพระราม 1 กระบี่ อมตะ สมุย พิษณุโลก รังสิตคลอง 7 ทุ่งสงสิงห์บุรี ปราณบุรี เพชรบูรณ์ มหาชัย แม่สาย ระนอง ลำลูกกาคลอง 6 และเสนา
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย ในฐานะผู้บริหารกองทุน เปิดเผยว่า สินทรัพย์ที่กองทุนจะลงทุนเป็นประเภทมีกรรมสิทธิ์ (ฟรีโฮลด์) สัดส่วน 73% ส่วนที่เหลือเป็นเช่าสิทธิ (ลีสต์โฮลด์) และมีแผนซื้อสินทรัพย์เพิ่มอีก 2 สาขา เพื่อสร้างรายได้ในอนาคต คาดว่าผลตอบแทนกองทุนจะสูงกว่าค่าเฉลี่ยของอุตสาหกรรม ซึ่งอยู่ที่ประมาณ 7-8%
“กองทุนจะมีรายได้มาจากค่าเช่า ซึ่งเทสโก้ โลตัส เช่าพื้นที่ ผู้เช่าร้านค้าระยะยาว เช่น แมคโดนัลด์ เมเจอร์ สตาร์บัคส์ เป็นต้น และผู้เช่าระยะสั้นหรือร้านค้ารายย่อย ซึ่งส่วนนี้อัตราค่าเช่ามีโอกาสปรับขึ้นได้มาก” นายสมชัย กล่าว
สำหรับการเสนอขายในครั้งนี้จะแบ่งเป็น 50% ของมูลค่ารวมเสนอขายให้นักลงทุนรายย่อย ที่เหลือจะเป็นนักลงทุนสถาบันและเทสโก้โลตัส โดยมั่นใจว่าจะได้รับการตอบรับที่ดี เนื่องจากธุรกิจค้าปลีกในไทยเติบโตต่อเนื่อง รวมทั้งสาขาที่กองทุนเข้าลงทุนมีรายได้ดีต่อเนื่อง โดยในวันที่ 20 ก.พ.นี้จะนำเสนอข้อมูลให้แก่นักลงทุนก่อนเดินสาย(โรดโชว์) และนำเข้าจดทะเบียนในตลาด
บริษัทหลักทรัพย์ (บล.) ภัทร ในฐานะที่ปรึกษาทางการเงิน เทสโก้ โลตัส ระบุว่า ในสัปดาห์นี้และสัปดาห์หน้าจะสำรวจความต้องการของนักลงทุนสถาบันทั้งในและต่างประเทศและไปโรดโชว์ที่สิงคโปร์และฮ่องกง